Source: http://www.bihon.ro/victorie-dupa-acelasi-scenariu/1388650
Timestamp: 2017-08-23 23:34:12+00:00

Document:
Victorie după acelaşi scenariu - BIHON
Victorie după acelaşi scenariu
la	28. februarie 2014 08:56	 Reactualizat la:	 28. februarie 2014 08:58
CSM Oradea a învins BC Timişoara cu 59-58, după un meci de nerecomandat cardiacilor.
Baschetbaliştii de la CSM Oradea au obţinut un nou succes in extremis, la fel cum s-a întâmplat în meciurile cu SCM U Craiova, Gaz Metan Mediaş şi BCM U Piteşti, Partida de joi cu BC Timişoara a fost de altfel o copie aproape fidelă a meciului din etapa trecută, cu Piteştiul, dar tensiunea şi dramatismul au fost mult sporite, până aproape de paroxism. Sugestiv în acest sens este faptul că BC Timişoara s-a aflat în avantaj pe tabela de marcaj timp de 39 de minute şi 53 de secunde, iar CSM Oradea nu a condus decât o singură dată, în final! O dată, dar bine, adică atunci când a trebuit. Echipa orădeană a muncit enorm pentru această victorie, iar efortul şi dăruirea jucătorilor săi sunt demne de laudă.
La fel ca în meciurile precedente, CSM Oradea a intrat greu în joc, iar oaspeţii au încheiat în avantaj primul sfert, scor 9-20. Lucrurile nu s-au schimbat nici în sfertul secund, când BC Timişoara, şi-a mărit avantajul, scor la pauză 26-39. Echipa oaspete a trăit aproape în exclusivitate prin realizările omniprezentului Zlatko Jovanovic, în timp ce orădenii nu s-au regăsit, ratând exasperant de mult.
Aspectul jocului a fost însă cu totul altul în sfertul trei, când echipa noastră a înăsprit apărarea, conform obiceiului. Timişorenii au găsit mai greu drumul spre coş, iar ecartul s-a redus simţitor. Diferenţa a ajuns la doar patru puncte, scor 44-48 (’29), coş Ţibîrnă, dar acelaşi inepuizabil Jovanovic a marcat de la distanţă, scorul înaintea ultimului sfert fiind 44-51. Inimosul public orădean aştepta cu înfrigurare sfertul patru, sperând din nou într-o revenire spectaculoasă a favoriţilor lor. Aşteptările lor au fost îndeplinite, dar cu multă dificultate, după un scenariu demn de filmele lui Hitchcock. Gazdele au forţat şi mai mult în ultimele zece minute, dominând copios echipa oaspete, care n-a marcat de altfel decât şapte (!) puncte în această perioadă. CSM Oradea s-a apropiat la un singur punct, scoruri 52-53 (’37), coş Subotic şi 54-55 (’38), coş Comagic, dar tot Jovanovic a marcat apoi de la distanţă, scor 54-58 (’39), mărind chinul gazdelor. Denison a înscris apoi pentru 56-58, primind şi o lovitură liberă suplimentară, pe care a transformat-o, scor 57-58 când mai erau 50 de secunde. Oaspeţii au ratat atacul, iar Subotic a reuşit coşul victoriei printr-un slam-dunk, cu 7,4 secunde înainte de final, scor 59-58. Din fericire, BC Timişoara n-a mai putut să înscrie şi meciul se termină cu victoria izbăvitoare a gazdelor.
CSM Oradea – BC Timişoara 59-58 (9-20, 17-19, 18-12, 15-7)
CSM Oradea: Comagic 9 (1×3), Popescu, Dillon 5, Subotic 16 (2), Nicoară 2, Denison 11, Ţibîrnă 2, Hallik 6, Franklin 8. Nu au jucat Ciordaş, Paşca, Hora. Antrenor: Cristian Achim
BC Timişoara: Jovanovic 25 (3), Andrei, Conley 8, Toth 2, Fenn 9, Lăpuşte 9 (3), Gacesa 4, Vasojevic 1, Lee. Nu au jucat Milencovici, Filip, Petrişor. Antrenor: Dragan Petricevic
Arbitri: Alexandru Olaru, Mircea Şerban, Fabiana Martinescu. Comisar FR Baschet: Marius Marinescu
Descalificări pentru 5 faulturi: – / Lee ’36

References: CSM 
 CSM 
 CSM 
 CSM 
 CSM 

CSM 

CSM